## El Consell col·labora amb l’Ajuntament de la Nucia per a impulsar accions de promoció turística

*** Turisme Comunitat Valenciana destina 40.000 euros a través d’un conveni de col·laboració amb l’ajuntament nucier**

El Consell ha autoritzat un conveni de col·laboració entre Turisme Comunitat Valenciana i l’Ajuntament de la Nucia per a la realització d’accions de promoció de màrqueting turístic del municipi en 2025.

Mitjançant este acord, Turisme Comunitat Valenciana destina 40.000 euros perquè l’Ajuntament de la Nucia reforce la projecció del municipi  com a destinació turística, impulsant la seua oferta gastronòmica, esportiva i cultural, així com la sostenibilitat i la promoció dels productes locals.

En el marc d’este conveni es desenrotllen diverses accions estratègiques al llarg de l’any, entre les quals destaquen les II Jornades de la Cuina Centenària de la Nucia, celebrades el mes de febrer passat, dirigides a visibilitzar els productes autòctons i implantar accions per al desenrotllament sostenible.

La Generalitat també donarà suport a les II Jornades Universitàries de la Gastronomia d’Interior, una trobada que reunirà, els pròxims dies 6, 7 i 8 de novembre, experts de l’àmbit acadèmic i gastronòmic per a analitzar el paper del turisme gastronòmic en el desenrotllament econòmic dels municipis d’interior. El programa inclourà conferències, taules redones i tastos de vi i oli.

Mitjançant este conveni també es duen a terme diverses accions promocionals orientades a reforçar la visibilitat del municipi com a destinació turística; entre estes destaca l’elaboració i la difusió del vídeo promocional ‘Turisme: la Nucia, ciutat de l’esport’, l’objectiu del qual és difondre el patrimoni cultural i natural a través del mitjà audiovisual i promocionar la marca turística del municipi. A més, s’inclou també una campanya publicitària amb Metro de Madrid amb motiu de la participació de la destinació en la fira Fitur 2025.

Finalment, este acord permetrà donar suport a la pròxima Fira de Nadal que acollirà el municipi el mes de desembre i que reunirà associacions locals i organismes públics en una mostra de productes típics, tallers i activitats dirigides tant a residents com a visitants.

Amb tot això, Turisme Comunitat Valenciana i l’Ajuntament de la Nucia reforcen el seu compromís amb la promoció del turisme sostenible, el reconeixement del patrimoni gastronòmic i cultural, i l’impuls de la imatge de la Nucia com a destinació de qualitat en la Comunitat Valenciana.

Fecha: 28/10/2025